b'\n_START_ARTICLE_\nStefan Wallin\n_START_SECTION_\nTausta\n_START_PARAGRAPH_\nWallin syntyi Vaasassa vuonna 1967. H\xc3\xa4n valmistui ylioppilaaksi vuonna 1986 Vasa \xc3\xb6vningsskolan lukiosta ja valtiotieteiden maisteriksi vuonna 1994 \xc3\x85bo Akademista.\n_START_SECTION_\nPoliittinen ura\n_START_PARAGRAPH_\nWallin toimi erityisavustajana liikenneministeri\xc3\xb6ss\xc3\xa4 1994\xe2\x80\x931995, ulkoasiainministeri\xc3\xb6ss\xc3\xa4 1995\xe2\x80\x931998, sis\xc3\xa4ministeri\xc3\xb6ss\xc3\xa4 1998\xe2\x80\x931999 sek\xc3\xa4 puolustusministeri\xc3\xb6ss\xc3\xa4 1999\xe2\x80\x932000. H\xc3\xa4n oli RKP:n eduskuntavaaliehdokkaana ensimm\xc3\xa4ist\xc3\xa4 kertaa vuoden 1999 eduskuntavaaleissa Vaasan vaalipiiriss\xc3\xa4, jolloi h\xc3\xa4n sai 5\xc2\xa0799 \xc3\xa4\xc3\xa4nt\xc3\xa4 ja p\xc3\xa4\xc3\xa4si ensimm\xc3\xa4iselle varasijalle. Wallin oli \xc3\x85bo Underr\xc3\xa4ttelser -lehden varap\xc3\xa4\xc3\xa4toimittaja vuosina 2000\xe2\x80\x932005. 2005\xe2\x80\x932007 h\xc3\xa4n oli valtiosihteeri ymp\xc3\xa4rist\xc3\xb6ministeri\xc3\xb6ss\xc3\xa4._NEWLINE_RKP:n puheenjohtajaksi Wallin valittiin 11. kes\xc3\xa4kuuta 2006. Koska Suomi toimi hein\xc3\xa4kuun alusta vuoden loppuun Euroopan unionin puheenjohtajana, Wallin siirtyi v\xc3\xa4istyneen puheenjohtajan Jan-Erik Enestamin tilalle ymp\xc3\xa4rist\xc3\xb6ministeriksi vasta puheenjohtajuuskauden p\xc3\xa4\xc3\xa4tytty\xc3\xa4._NEWLINE_Wallin oli ehdolla vuoden 2007 eduskuntavaaleissa Varsinais-Suomen vaalipiiriss\xc3\xa4 ja p\xc3\xa4\xc3\xa4si eduskuntaan 12\xc2\xa0097 \xc3\xa4\xc3\xa4nell\xc3\xa4, mik\xc3\xa4 oli eniten koko vaalipiirist\xc3\xa4. Vuoden 2007 eduskuntavaalien j\xc3\xa4lkeen Wallin jatkoi Vanhasen toisessa hallituksessa, nyt kulttuuri- ja urheiluministerin\xc3\xa4. Wallin halusi itse liitt\xc3\xa4\xc3\xa4 ministerin titteliin urheilu-sanan, koska se kuvaa n\xc3\xa4in h\xc3\xa4nen mielest\xc3\xa4\xc3\xa4n paremmin teht\xc3\xa4v\xc3\xa4\xc3\xa4. Wallinin kulttuuriministerikaudella kulttuurin, liikunnan ja nuorisoty\xc3\xb6n rahoitusta nostettiin 30\xe2\x80\x9350 prosenttia. Erityisesti suomalaisen elokuvan valtiontuki nousi, kuten my\xc3\xb6skin tuki suomalaiselle huippu-urheilulle ja paikallisseuratoiminnalle. Nuorisoty\xc3\xb6n saralla kehitettiin Wallinin kaudella etsiv\xc3\xa4\xc3\xa4 nuorisoty\xc3\xb6t\xc3\xa4, jolla estet\xc3\xa4\xc3\xa4n nuorten syrj\xc3\xa4ytymist\xc3\xa4. Wallin oli my\xc3\xb6s aloitteellinen, kun opetusministeri\xc3\xb6n nimi muutettiin 1. toukokuuta 2010 opetus- ja kulttuuriministeri\xc3\xb6ksi. Wallin toimi 2007\xe2\x80\x932011 my\xc3\xb6s tasa-arvoministerin\xc3\xa4._NEWLINE_Wallin uusi eduskuntapaikkansa vuoden 2011 vaaleissa 12\xc2\xa0366 \xc3\xa4\xc3\xa4nell\xc3\xa4. Wallin uusi paikkansa kansanedustajana my\xc3\xb6s vuoden 2015 vaaleissa. H\xc3\xa4nen \xc3\xa4\xc3\xa4nim\xc3\xa4\xc3\xa4r\xc3\xa4ns\xc3\xa4, 9787 \xc3\xa4\xc3\xa4nt\xc3\xa4, oli koko vaalipiirin nelj\xc3\xa4nneksi suurin. Vaalien j\xc3\xa4lkeen Wallin siirtyi puolustusministeriksi ja sai hoidettavakseen toisen maailmansodan j\xc3\xa4lkeisen ajan suurimman muutoksen Suomen puolustusrakenteissa. Hallitusohjelman mukaan k\xc3\xa4ynnistettiin puolustusvoimauudistus samalla, kun puolustusbudjettia supistettiin yli 200 miljoonalla eurolla.\n_START_SECTION_\nDragsvik-kohu\n_START_PARAGRAPH_\nHelmikuussa 2012 Wallinista tehtiin kaksi kantelua oikeuskanslerille liittyen Uudenmaan prikaatin Dragsvikin varuskunnan s\xc3\xa4ilytt\xc3\xa4misp\xc3\xa4\xc3\xa4t\xc3\xb6kseen h\xc3\xa4nen ollessaan puolustusministeri ja prikaatin killan j\xc3\xa4sen. Wallin kiisti Dragsvikin suosimisen kielipoliittisin perustein. Oikeuskanslerin p\xc3\xa4\xc3\xa4t\xc3\xb6ksen mukaan Wallin ei ollut j\xc3\xa4\xc3\xa4vi, mutta p\xc3\xa4\xc3\xa4t\xc3\xb6ksest\xc3\xa4 k\xc3\xa4vi ilmi, ett\xc3\xa4 puolustusvoimien komentaja Ari Puheloinen oli todistanut Wallinin ohjanneen puolustusvoimia niin, ett\xc3\xa4 Dragsvik oli j\xc3\xa4tetty alkuper\xc3\xa4iselt\xc3\xa4 listalta pois. T\xc3\xa4m\xc3\xa4n seurauksena Wallin my\xc3\xb6nsi antaneensa p\xc3\xa4\xc3\xa4esikunnalle poliittista ohjausta Dragvikin varuskunnan s\xc3\xa4ilytt\xc3\xa4miseksi. 22. maaliskuuta oppositio esitti yhdess\xc3\xa4 Wallinille ep\xc3\xa4luottamuslausetta, mutta Wallin sai eduskunnan luottamuksen \xc3\xa4\xc3\xa4nin 95\xe2\x80\x9359._NEWLINE_30. maaliskuuta Wallin ilmoitti, ettei jatka puolueen puheenjohtajana kes\xc3\xa4n puoluekokouksen j\xc3\xa4lkeen. Wallinin mukaan kohu Dragsvikin suosimisesta ei vaikuttanut h\xc3\xa4nen p\xc3\xa4\xc3\xa4t\xc3\xb6kseens\xc3\xa4, vaan h\xc3\xa4n oli luvannut itselleen jo puheenjohtajaksi noustuaan vuonna 2006 pysyv\xc3\xa4ns\xc3\xa4 virassa korkeintaan kuuden vuoden ajan. P\xc3\xa4\xc3\xa4ministeri Jyrki Katainen totesi Wallinin p\xc3\xa4\xc3\xa4t\xc3\xb6ksen harmittavan mutta olevan ymm\xc3\xa4rrett\xc3\xa4v\xc3\xa4 ja arvostettava ratkaisu. H\xc3\xa4n totesi my\xc3\xb6s, ett\xc3\xa4 Rkp:n tulee p\xc3\xa4\xc3\xa4tt\xc3\xa4\xc3\xa4 puolustusministerin mahdollisesta vaihdosta. Kes\xc3\xa4kuussa 2012 puolueen uudeksi puheenjohtajaksi valittiin europarlamentaarikko Carl Haglund.\n_START_SECTION_\nAsuntokauppakohu\n_START_PARAGRAPH_\nHuhtikuussa 2012 paljastui, ett\xc3\xa4 Wallin oli vuonna 2001 ostanut Turun keskustassa sijainneen asunnon Stiftelsen f\xc3\xb6r \xc3\x85bo Akademi -s\xc3\xa4\xc3\xa4ti\xc3\xb6lt\xc3\xa4, jonka valtuuskuntaan h\xc3\xa4n kuului. Vuonna 2009 kulttuuriministerin\xc3\xa4 toiminut Wallin myi asunnon takaisin s\xc3\xa4\xc3\xa4ti\xc3\xb6lle tienaten kaupoista 170\xc2\xa0000 euron voitot. Varsinais-Suomen poliisi pyysi \xc3\x85bo Akademin s\xc3\xa4\xc3\xa4ti\xc3\xb6lt\xc3\xa4 selvityst\xc3\xa4 asuntokaupoista. My\xc3\xb6s Patentti- ja rekisterihallitus ilmoitti perehtyv\xc3\xa4ns\xc3\xa4 tapaukseen ja selvitt\xc3\xa4\xc3\xa4, antaako se aihetta jatkotoimiin. Toukokuussa 2012 Varsinais-Suomen poliisi ilmoitti, ettei aloita rikostutkintaa Wallinin asuntokaupoista. Perusteluna poliisi kertoi sen, ett\xc3\xa4 Wallinin asunnon arvonnousu oli ollut t\xc3\xa4ysin linjassa yleisen arvonnousun kanssa samalla alueella Turussa eik\xc3\xa4 s\xc3\xa4\xc3\xa4ti\xc3\xb6 ollut maksanut h\xc3\xa4nelle ylihintaa.\n_START_SECTION_\nUra politiikan j\xc3\xa4lkeen\n_START_PARAGRAPH_\nWallin aloittaa viestint\xc3\xa4\xc3\xa4n erikoistuneen Milttonin johdossa toukokuussa 2019.\n_START_SECTION_\nPoliittiset n\xc3\xa4kemykset\n_START_PARAGRAPH_\nWallin kannattaa ruotsin kielen ylioppilaskokeen pakollisuutta. H\xc3\xa4n on halunnut puolueestaan suvaitsevaa vaihtoehtoa perussuomalaisille. Maaliskuussa 2011 Wallin kertoi STT:n haastattelussa olevansa tarvittaessa valmis j\xc3\xa4rjest\xc3\xa4m\xc3\xa4\xc3\xa4n kouluihin oman rukoustilan esimerkiksi muslimioppilaille, jos n\xc3\xa4it\xc3\xa4 on oppilaista suuri osa.\n_START_SECTION_\nVaalit\n_START_PARAGRAPH_\nEduskuntavaaleissa 1999 Wallin oli ehdolla Vaasan vaalipiirist\xc3\xa4 mutta j\xc3\xa4i 5 799 \xc3\xa4\xc3\xa4nell\xc3\xa4 ensimm\xc3\xa4iselle varasijalle. Vaaleissa 2007 h\xc3\xa4n sai 12 097 \xc3\xa4\xc3\xa4nt\xc3\xa4 Varsinais-Suomen vaalipiirist\xc3\xa4, ja h\xc3\xa4net valittiin eduskuntaan. H\xc3\xa4n uusi paikkansa vaaleissa 2011 (12 366 \xc3\xa4\xc3\xa4nt\xc3\xa4) ja vaaleissa 2015 (9 787 \xc3\xa4\xc3\xa4nt\xc3\xa4)_NEWLINE_Kunnallisvaaleissa 2008 h\xc3\xa4net valittiin 1 436 \xc3\xa4\xc3\xa4nell\xc3\xa4 Turun kaupunginvaltuustoon. H\xc3\xa4n oli ehdolla my\xc3\xb6s vaaleissa 2012, jolloin h\xc3\xa4n uusi paikkansa valtuustossa 1 565 \xc3\xa4\xc3\xa4nell\xc3\xa4. Wallin ei ollut ehdolla en\xc3\xa4\xc3\xa4 kuntavaaleissa 2017 eik\xc3\xa4 asettunut my\xc3\xb6sk\xc3\xa4\xc3\xa4n en\xc3\xa4\xc3\xa4 ehdolle eduskuntavaaleissa 2019.\n_START_SECTION_\nVaalirahoitus\n_START_PARAGRAPH_\nEduskuntavaaleissa 2011 Wallin k\xc3\xa4ytti kampanjointiin 32 595 euroa. Puolueelta h\xc3\xa4n sai tukea 16 000 euroa ja yrityksilt\xc3\xa4 2 250 euroa. Yksityishenkil\xc3\xb6iden tukea Wallin kertoo saaneensa yhteens\xc3\xa4 2 700 euroa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nStefan Wallin on ollut vuodesta 1995 l\xc3\xa4htien naimisissa kansainv\xc3\xa4lisen oikeuden professorin Elina Pirjatanniemen kanssa, mutta he ovat hakeneet avioeroa toukokuussa 2016. Avioliitosta on kaksi tyt\xc3\xa4rt\xc3\xa4 (s. 2000 ja 2002). Wallin asuu Turussa. Wallin palveli varusmiehen\xc3\xa4 Uudenmaan prikaatissa sek\xc3\xa4 RUK:ssa, ja on sotilasarvoltaan reservin majuri.'